Yoshlar parlamenti

**[[Oʻzbekiston Respublikasi Oliy Majlisi]] Qonunchilik palatasi huzurida faoliyat yurituvchi Yoshlar parlamenti** - yoshlarning huquqiy va siyosiy ongini yuksaltirish, ularning davlat boshqaruvidagi ishtirokini kengaytirish hamda yetakchilik salohiyatini rivojlantirish maqsadida tashkil etilgan muhim demokratik tuzilma hisoblanadi. U mamlakatda yoshlar siyosati rivojiga xizmat qiladigan maslahat organi sifatida faoliyat olib boradi.

## Yoshlar parlamentiga a'zo bo'lish tartibi

Yoshlar parlamenti a’zoligi uchun nomzodlar siyosiy partiyalarning respublika tashkilotlari tomonidan turli yo‘nalishlarda faoliyat olib borayotgan tashabbuskor, yuksak ma’naviyatli, davlat va jamiyat qurilishi sohasida yetarli bilimga ega, o‘z ortidan tengdoshlarini ergashtira oladigan, liderlik qobiliyatiga ega bo‘lgan o‘n sakkiz yoshga to‘lgan va o‘ttiz yoshgacha bo‘lgan O‘zbekiston Respublikasi fuqarolari orasidan tavsiya etiladi. 

Bunda har bir siyosiy partiya Yoshlar parlamenti a’zoligi uchun yetmish besh nafar nomzodni Qonunchilik palatasiga bir mandatli saylov okruglaridan saylangan deputatning saylov okrugidan, qolgan yetmish besh nafar nomzodni siyosiy partiyalarning rahbar organlari tomonidan taqdim etilgan ro‘yxat asosida,  yagona saylov okrugidan Qonunchilik palatasiga saylangan deputatlar soniga muvofiq holda ko‘rsatadi va yangi saylangan Qonunchilik palatasining birinchi majlisi o‘tkazilgandan so‘ng ikki oydan kechiktirmasdan Yoshlar masalalari bo‘yicha komissiyaga ko‘rib chiqish hamda tasdiqlash uchun tavsiya etadi.

Yoshlar parlamentining a’zosi o‘z faoliyatida saylovoldi dasturining bajarilishi bo‘yicha siyosiy partiya va Yoshlar parlamentiga hisobdordir.
Yoshlar parlamenti a’zosi o‘z vakolatlarini ishlab chiqarish yoki xizmat vazifalaridan ajralmagan holda jamoatchilik asosida amalga oshiradi.

Yoshlar parlamentining a’zosiga Yoshlar masalalari bo‘yicha komissiya tomonidan guvohnoma va ko‘krak nishoni beriladi. Yoshlar parlamentining a’zosi guvohnoma va ko‘krak nishonidan o‘z vakolatlari muddati mobaynida foydalanadi.

## Tuzilma va boshqaruv organi

Yoshlar parlamentining faoliyatini samarali tashkil etish maqsadida Yoshlar parlamenti Kengashi tuziladi.
Yoshlar parlamenti Kengashining tarkibiga Yoshlar parlamentining Raisi, uning o‘rinbosarlari, Yoshlar parlamenti qo‘mitalarining raislari, Yoshlar parlamenti kotibi va matbuot kotibi kiradi.

Yoshlar parlamenti Raisining olti nafar o‘rinbosari bo‘ladi.
Yoshlar parlamentida tuzilgan siyosiy partiyaning guruhi o‘z vakili Yoshlar parlamenti Raisining o‘rinbosari lavozimlaridan birini egallashida kafolatli huquqqa ega.
Yoshlar parlamenti Raisining o‘rinbosarini saylash uchun siyosiy partiya guruhlari, qoida tariqasida, o‘z guruhi rahbarining nomzodini kiritadi.

## Yoshlar parlamenti rahbariyati

## Yoshlar parlamenti qo'mitalari
• Yoshlarning huquqiy savodxonligini oshirish va vatanparvarlik ruhida tarbiyalash masalalari qo‘mitasi;

• Yoshlar bandligi, sog‘liqni saqlash va ijtimoiy masalalar qo‘mitasi;

• Innovatsion rivojlanish, sun’iy intellekt va axborot texnologiyalari masalalari qo‘mitasi;

• Yoshlar tadbirkorligi, raqobatni rivojlantirish va sanoat masalalari qo‘mitasi;

• Fan, ta’lim, madaniyat, turizm va sport masalalari qo‘mitasi;

• Ekologiya va atrof muhitni muhofaza qilish masalalari qo‘mitasi;

• Xalqaro ishlar va yoshlar tashkilotlari bilan hamkorlik qilish masalalari qo‘mitasi;

• Fuqarolik jamiyati va volontyorlik faoliyatini rivojlantirish masalalari qo‘mitasi.

## Birinchi chaqiriq Yoshlar parlamenti (2021-2022-yillar)

Birinchi chaqiriq Oʻzbekiston Respublikasi Oliy Majlisi Qonunchilik palatasi huzuridagi Yoshlar parlamentiga 5 ta siyosiy partiya ishtirokida Liberal-demokratik partiya 53 ta deputatlik mandatiga, “Milliy tiklanish” demokratik partiyasi – 36 ta joyga, “Adolat” sotsial-demokratik partiyasi – 24 ta joyga, Xalq-demokratik partiyasi – 22 ta joyga hamda O‘zbekiston Ekologik partiyasi 15 ta deputatlik o‘rniga muvofiq ikki yarim yilga saylandilar.

## Ikkinchi chaqiriq Yoshlar parlamenti (2023-2024-yillar)

Ikkinchi chaqiriq Oliy Majlis Qonunchilik palatasi huzuridagi Yoshlar parlamentiga 
5 ta siyosiy partiya ishtirokida Liberal-demokratik partiya 53 ta deputatlik mandatiga, “Milliy tiklanish” demokratik partiyasi – 36 ta joyga, “Adolat” sotsial-demokratik partiyasi – 24 ta joyga, Xalq-demokratik partiyasi – 22 ta joyga hamda O‘zbekiston Ekologik partiyasi 15 ta deputatlik o‘rniga muvofiq ikki yarim yilga saylandilar.

## Uchinchi chaqiriq Yoshlar parlamenti (2025-2030-yillar)

Uchinchi chaqiriq Oʻzbekiston Respublikasi Oliy Majlisi Qonunchilik palatasi huzuridagi Yoshlar parlamentiga 75 ta deputatlik mandati bir mandatli okruglar bo‘yicha taqsimlandi va 
75 ta deputatlik mandati – yagona saylov okrugi bo‘yicha yoki partiya ro‘yxatlari bo‘yicha Liberal-demokratik partiya 64 ta deputatlik mandatiga, “Milliy tiklanish” demokratik partiyasi – 29 ta joyga, “Adolat” sotsial-demokratik partiyasi – 21 ta joyga, Xalq-demokratik partiyasi – 20 ta joyga hamda O‘zbekiston Ekologik partiyasi 16 ta deputatlik o‘rniga muvofiq besh yilga saylandilar.

## Yana qarang
* Oʻzbekiston Liberal demokratik partiyasi
* Oʻzbekiston Xalq demokratik partiyasi
* Oʻzbekiston Milliy tiklanish demokratik partiyasi
* Adolat sotsial-demokratik partiyasi
* Oʻzbekiston Ekologik partiyasi

## Havolalar

* 
* Instagramdagi rasmiy sahifasi 
* Facebookdagi rasmiy sahifasi
* Telegramdagi rasmiy sahifasi

## Manbalar